GPS-tyve har endnu en gang været på rov i landsdelen. I weekenden gik det ud over Morsø Maskinstation på Blåborgvej ved Karby på Mors. Her blev der natten mellem fredag og lørdag stjålet John Deere GPS-udstyr for 600.000 kr. - Vi har aldrig haft problemer med tyveri før og havde ikke lige frem forestillet os, at det ville ske her, siger Lars Brian Hovmøller fra Morsø Maskinstation. GPS'erne blev stjålet fra nogle store maskiner, der stod i en bygning, som ikke var låst. - Det ligner bestillingsarbejde, synes jeg. De har i hvert fald vidst præcis, hvad de skulle gå efter, siger Lars Brian Hovmøller. I sommer blev en række maskinstation udsat for GPS-tyverier i Midt- og Vestjylland, og nu er GPS-tyve altså igen på spil i landsdelen.

Opsummering:
Morsø Maskinstation fik i weekenden stjålet GPS-udstyr for 600.000 kr. Ifølge ejeren ligner det bestillingsarbejde.